শুধু যে প্রতিযোগিতায় অংশ নিয়েই এ যাত্রার সমাপ্তি হয়েছে, তা কিন্তু নয়। সময়গুলো ছিল স্বপ্নের মতো। প্রিয়ম, শিহাব ও মাশরুরের মুখে এমনটাই শোনা গেল। ওই সাত-আট দিনের থাকা-খাওয়া থেকে শুরু করে তাদের দর্শনীয় স্থানগুলো ঘুরে দেখার ব্যবস্থা করেছিল আয়োজকরাই। বিমানবন্দরে নামার পর পরই তাদের স্বাগত জানানোর জন্যও উপস্থিত ছিলেন তাঁরা। শিহাব জানায় তাদের ভ্রমণের স্থানগুলো সম্পর্কে। ‘আমরা ঘুরেছি কয়েকটি জাদুঘরে, রিভার ক্রুজের আয়োজন ছিল লেনা নদীতে। গিয়েছি পার্মাফ্রস্ট গুহায়। গুহাটি খুব আকর্ষণীয়। কারণ গুহাটি বরফের এবং ভেতরের তাপমাত্রা ছিল মাইনাস ১৫ ডিগ্রি কি তারও নিচে। সেখানে সাজানো একেকটি মনুমেন্ট ছিল নজরকাড়া।’ সেরা মুহূর্ত কোনটি ছিল, জানতে চাইলে তারা তিনজনই বলে ওঠে, ‘অবশ্যই যখন বিজয়ী হিসেবে আমাদের নাম ঘোষণা করা হয়।’ লেনা নদীর ওই রিভার ক্রুজে এক রাত থাকার ব্যবস্থা ছিল। সেখানে একটি সাংস্কৃতিক অনুষ্ঠান হয়। আগে থেকেই জানিয়ে দেওয়া ছিল দেশকে তুলে ধরে এমন কিছু পরিবেশন করতে হবে তাদের। মাশরুর জানায়, ‘আমরা নাচ-গানে সেভাবে পটু নই। তাই পাওয়ার পয়েন্ট প্রেজেন্টেশনের মাধ্যমে কিছু করে দেখাব বলে ঠিক করি। আমাদের ঐতিহ্যবাহী পোশাক, পাঞ্জাবি পরে একটি পাওয়ার পয়েন্ট প্রেজেন্টেশনের মাধ্যমে প্রাকৃতিক সৌন্দর্যের জন্য বিখ্যাত সুন্দরবন, কক্সবাজার, কুয়াকাটা সি বিচ এবং দেশের উল্লেখযোগ্য বিষয়গুলোর সঙ্গে পরিচিত করাই অন্যদের এবং সবশেষে আমাদের জাতীয় সংগীত গেয়ে শোনাই। সবাইকে উদ্বুদ্ধ করি বাংলাদেশ ভ্রমণে। এ ছাড়া অন্যদের উপস্থাপনা থেকে বিভিন্ন দেশের ঐতিহ্য সম্পর্কে জানতে পারি, অনেকের সঙ্গেই বন্ধুত্ব করি এবং রাতভর নাচ-গান করেই কাটে।’